CELEX: 
Language: fi
Date: 2018-02-19 00:00:00
Title: KOMISSION DELEGOITU ASETUS (EU) …/…, ylimääräisten tullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa annetun neuvoston asetuksen (EY) N:o 673/2005 muuttamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Tämän komission delegoitua asetusta koskevan luonnoksen tarkoituksena on mukauttaa vuonna 2000 annettuun Yhdysvaltain polkumyynnin ja tukien vastaista lakiin, jäljempänä ’CDSOA’ tai ’Byrd-muutos’, liittyvässä WTO:n riitatapauksessa sovellettavan vastatoimenpiteen vuotuista tasoa.
            
            
               CDSOA:ssa määrätään edeltävänä varainhoitovuotena kannettujen polkumyynti- ja tasoitustullien vuosittaisesta jakamisesta yhdysvaltalaisille yrityksille. CDSOA todettiin Yhdysvaltojen WTO-velvoitteiden vastaiseksi tammikuussa 2003. 
            
            
               Koska Yhdysvallat ei noudattanut WTO:n sopimusten mukaisia velvoitteitaan, EU:lle annettiin lupa ottaa sidottujen tullien lisäksi käyttöön ylimääräinen tuontitulli Yhdysvaltojen tuotteille, joista on laadittu erillinen luettelo ja joilla käytävän kaupan arvo kattaa vuosittain yhteensä enintään 72 prosenttia EU:sta tulevassa tuonnissa kannettaviin tulleihin liittyvistä CDSOA:n nojalla suoritettavista maksuista viimeisimpänä vuotena, jolta tietoja on käytettävissä. EU on soveltanut 1. toukokuuta 2005 alkaen vuotuista ylimääräistä arvotullia tiettyjen Yhdysvalloista peräisin olevien tuotteiden tuonnissa
                  1
                mukauttaen vastatoimenpiteen tasoa suhteessa EU:n tuotteista kannetuista tulleista viimeisimmässä jaossa maksettuun määrään. 
            
            
               Tähän komission delegoitua asetusta koskevaan luonnokseen ei liity mitään harkintavaltaa, vaan se on laadittu täysin neuvoston asettamien oikeudellisten velvoitteiden puitteissa:
            
            
               1.Vastatoimien uusi taso, jota on määrä soveltaa 1. toukokuuta 2018 alkaen, eli 682 823 Yhdysvaltain dollaria, on määritetty varainhoitovuonna 2017 (eli 1. lokakuuta 2016 ja 30. syyskuuta 2017 välisenä aikana) kannettujen polkumyynnin vastaisten ja tukien vastaisten tullien viimeisimmän CDSOA:n nojalla tehdyn jakamisen perusteella.
            
            
               2.Vastatoimien uusi taso, 682 823 Yhdysvaltain dollaria, on merkittävästi matalampi verrattuna nykyiseen tasoon, joka on 8 165 179 Yhdysvaltain dollaria ja jota on sovellettu 1. toukokuuta 2017 alkaen. 
            
            
               3.Komissio on velvollinen mukauttamaan vastatoimien tasoa ensin lisäämällä tuotteita liitteeseen I tai poistamalla tuotteita siitä. Jos tasoa ei voida mukauttaa tällä tavalla, on muutettava liitteen I tuotteisiin sovellettavan ylimääräisen tullin tasoa. Tänä vuonna tuotteiden poistaminen liitteestä I johtaisi siihen, että keskeytyksen taso joko ylittäisi 72 prosentin tason CDSOA:n nojalla suoritetuista maksuista tai jäisi sen alapuolelle. Koska tänä vuonna keskeytyksen tasoa ei voida mukauttaa mitätöiviä tai heikentäviä vaikutuksia vastaavaksi lisäämällä tai poistamalla tuotteita liitteestä I, sovelletaan näin ollen neuvoston asetuksen (EY) N:o 673/2005 3 artiklan 1 kohdan e alakohtaa:
            
            
               a)Näin ollen mitään tuotteita ei lisätä liitteeseen I eikä poisteta siitä, joten liitteessä oleva tuoteluettelo pysyy muuttumattomana. 
            
            
               b)Sen sijaan ylimääräistä tullia, jota sovelletaan liitteeseen I sisältyviin tuotteisiin, muutetaan eli alennetaan edellisvuoden 4,3 prosentista 0,3 prosenttiin vastatoimien tason mukauttamiseksi. 
            
            
               4.Näin ollen tällä delegoitua asetusta koskevalla luonnoksella asetetaan neuvoston asetuksen (EY) N:o 673/2005 3 artiklan 1 kohdan e alakohdan mukaisesti Yhdysvalloista peräisin oleville sokerimaissille, silmälasien kehyksille, nosturiautoille sekä denimistä valmistetuille naisten pitkille housuille ja polvihousuille 0,3 prosentin suuruinen ylimääräinen arvotulli 1. toukokuuta 2018 alkaen. 
            
            
               5.Ylimääräisen 0,3 prosentin arvotullin vaikutus liitteessä I lueteltujen neljän tuotteen tuontiin Yhdysvalloista on yhden vuoden aikana kaupan arvona mitattuna enintään 682 823 Yhdysvaltain dollaria (ks. asetuksen (EY) N:o 673/2005 3 artiklan 1 kohdan a ja b alakohta). Asetuksen (EY) N:o 673/2005 liite II pysyy muuttumattomana, koska kaikki kyseisen luettelon tuotteet on jo lisätty liitteeseen I. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Tästä säädöksestä on käyty käytännön järjestelyistä delegoitujen säädösten käyttämisessä annetun Euroopan parlamentin, neuvoston ja komission välisen yhteisymmärryksen 4 kohdan mukaiset kuulemiset. Intressitahojen tai sidosryhmien lisäkuulemista tai vaikutusten arviointia ei tarvita. 
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tämän delegoidun asetuksen oikeusperusta on ylimääräisten tullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa annetun neuvoston asetuksen (EY) N:o 673/2005, sellaisena kuin se on muutettuna tiettyjen yhteiseen kauppapolitiikkaan liittyvien asetusten muuttamisesta tiettyjen toimenpiteiden hyväksymistä varten siirrettävän säädösvallan ja täytäntöönpanovallan myöntämisen osalta annetulla Euroopan parlamentin ja neuvoston asetuksella (EU) N:o 38/2014, 3 artiklan 3 kohta. 
            
            
               Neuvoston asetuksen (EY) N:o 673/2005 1 artiklassa säädetään vuonna 1994 tehdyn GATT-sopimuksen mukaisten tariffimyönnytysten ja niihin liittyvien velvoitteiden soveltamisen keskeyttämisestä asetuksen liitteessä I lueteltujen, Amerikan yhdysvalloista peräisin olevien tuotteiden osalta. Asetuksen 3 artiklan 1 kohdassa määritellään kriteerit, joiden perusteella komissio mukauttaa keskeytyksen tason vuosittain siten, että se vastaa Byrd-muutoksen EU:lle kyseisenä aikana aiheuttamia mitätöiviä tai heikentäviä vaikutuksia.
            
            
               KOMISSION DELEGOITU ASETUS (EU) …/…,
            
         
         
            
               annettu 19.2.2018,
            
            
               ylimääräisten tullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa annetun neuvoston asetuksen (EY) N:o 673/2005 muuttamisesta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon ylimääräisten tullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa 25 päivänä huhtikuuta 2005 annetun neuvoston asetuksen (EY) N:o 673/2005
                  2
                ja erityisesti sen 3 artiklan
            
            
               sekä katsoo seuraavaa:
            
            
               1)Koska Yhdysvallat ei muuttanut polkumyynnin ja tukien vastaista lakia (Continued Dumping and Subsidy Offset Act), jäljempänä ’CDSOA’, Maailman kauppajärjestön, jäljempänä ’WTO’, sopimuksissa sille määrättyjen velvoitteiden mukaiseksi, asetuksella (EY) N:o 673/2005 otettiin käyttöön 15 prosentin suuruinen ylimääräinen arvotulli, jota kannetaan tiettyjen Amerikan yhdysvalloista peräisin olevien tuotteiden tuonnissa 1 päivästä toukokuuta 2005. WTO antoi luvan keskeyttää myönnytysten soveltamisen Yhdysvaltoihin, ja tämän perusteella komissio mukauttaa vuosittain keskeytyksen tason vastaamaan mitätöiviä tai heikentäviä vaikutuksia, joita CDSOA aiheutti Euroopan unionille kyseisenä aikana.
            
            
               2)Viimeisimmät käytettävissä olevat tiedot CDSOA:n nojalla suoritetuista maksuista koskevat varainhoitovuonna 2017 (1 päivän lokakuuta 2016 ja 30 päivän syyskuuta 2017 välisenä aikana) kannettujen polkumyynti- ja tasoitustullien jakamista. Yhdysvaltojen tulli- ja rajavalvontalaitoksen julkaisemien tietojen perusteella unionille aiheutuneiden mitätöivien tai heikentävien vaikutusten laskettiin olevan 682 823 Yhdysvaltain dollaria.
            
            
               3)Mitätöivien tai heikentävien vaikutusten taso sekä tämän myötä myös keskeytyksen taso ovat laskeneet. Keskeytyksen tasoa ei kuitenkaan voida mukauttaa mitätöiviä tai heikentäviä vaikutuksia vastaavaksi lisäämällä tai poistamalla tuotteita asetuksen (EY) N:o 673/2005 liitteessä I olevasta luettelosta. Poistamalla yhtä lukuun ottamatta kaikki tuotteet vastatoimien taso (4,3 prosentin suuruinen ylimääräinen tuontitulli) jäisi liian korkeaksi, mutta viimeisen tuotteen jättäminen liitteeseen I laskisi vastatoimet alle 72 prosenttiin CSDOA:n nojalla suoritettavista maksuista. Komission olisi näin ollen kyseisen asetuksen 3 artiklan 1 kohdan e alakohdan mukaisesti säilytettävä liitteessä I oleva tuotteiden luettelo muuttumattomana ja muutettava ylimääräisen tullin suuruutta keskeytyksen tason mukauttamiseksi mitätöiviä tai heikentäviä vaikutuksia vastaavaksi. Liitteessä I olevassa luettelossa mainitut neljä tuotetta olisi näin ollen säilytettävä luettelossa, ja ylimääräisen tuontitullin suuruutta olisi muutettava siten, että se on 0,3 prosenttia.
            
            
               4)Arvon perusteella kannettavan 0,3 prosentin suuruisen ylimääräisen tuontitullin vaikutus liitteessä I mainittujen Yhdysvalloista peräisin olevien tuotteiden tuontiin on yhden vuoden aikana kaupan arvona mitattuna enintään 682 823 Yhdysvaltain dollaria.
            
            
               5)Sen varmistamiseksi, että muutetun ylimääräisen tuontitullin soveltaminen ei viivästy, tämän asetuksen olisi tultava voimaan päivänä, jona se julkaistaan.
            
            
               6)Sen vuoksi asetusta (EY) N:o 673/2005 olisi muutettava,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetus (EY) N:o 673/2005 seuraavasti:
            
            
               1)Korvataan neuvoston asetuksen (EY) N:o 673/2005 2 artikla seuraavasti:
            
            
               ”2 artikla
            
            
               Kannetaan tämän asetuksen liitteessä I luetelluista Amerikan yhdysvalloista peräisin olevista tuotteista asetuksen (EU) N:o 952/2013* mukaisen tullin lisäksi 0,3 prosentin arvotulli.
            
            
               _________________________
            
            
               * EUVL L 269, 10.10.2013, s. 1”
            
         
         
            
               2)Korvataan neuvoston asetuksen (EY) N:o 673/2005 liite I tämän asetuksen liitteessä olevalla tekstillä.
            
            
               2 artikla
            
            
               Tämä asetus tulee voimaan päivänä, jona se julkaistaan Euroopan unionin virallisessa lehdessä.
            
            
               Sitä sovelletaan 1 päivästä toukokuuta 2018. 
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 19.2.2018
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        Neuvoston asetus (EY) N:o 673/2005 ylimääräisten tullien käyttöön ottamisesta tiettyjen Amerikan yhdysvalloista peräisin olevien tuotteiden tuonnissa (EUVL L 110, 30.4.2005, s. 1) – ns. Byrd-asetus, jossa otetaan käyttöön 15 prosentin tulli –, sellaisena kuin se on muutettuna komission delegoidulla asetuksella (EU) 2017/750, annettu 24 päivänä helmikuuta 2017 (EUVL L 113, 29.4.2017, s. 12) – jossa sovelletaan 4,3 prosentin ylimääräistä tullia.
               
               
                  
                     (2)
                  
                        EUVL L 110, 30.4.2005, s. 1; sellaisena kuin se on muutettuna Euroopan parlamentin ja neuvoston asetuksella (EU) N:o 38/2014 (EUVL L 18, 21.1.2014, s. 52).
               
            
      
    ---documentbreak--- 
      
         
         
            
               LIITE
            
            
               ”LIITE I
            
            
               Tuotteet, joista kannetaan ylimääräinen tulli, on luokiteltu kahdeksannumeroisin CN-koodein, ja ne vastaavat esitettyjä kuvauksia.
            
            
                     
                        0710 40 00
                     
                  
                  
                     
                        Sokerimaissi
                     
                  
               
                     
                        6204 62 31
                     
                  
                  
                     
                        Naisten ja tyttöjen pitkät housut ja polvihousut, muut kuin työssä ja ammatissa käytettävät, denimiä
                     
                  
               
                     
                        8705 10 00
                     
                  
                  
                     
                        Nosturiautot
                     
                  
               
                     
                        ex 9003 19 00
                     
                  
                  
                     
                        Silmälasien tai niiden kaltaisten esineiden kehykset ja niiden osat, epäjaloa metallia
                     
                  
               
               ”